Autor: Ivika Laanet-Nuut
Reede, 23. august 2019.Loe kommentaare
| KommenteeriTaasiseseisvumise päeval korraldas Naiskodukaitse Pihtla jaoskond koostöös Kõljala külaseltsiga Kevade teist aastat järjest Kaali ja Kõljala ümbruses ürituse, mis kandis nime „Hõbevalge radadel“.
Lennart Meri raamatutest „Hõbevalge“ ja „Hõbevalgem“ inspiratsiooni saanud üritusel osales 17 matkaseltskonda, pea poolsada inimest.
„Meil oli tore päev ja tagasiside oli väga positiivne,” ütles üks ürituse korraldajatest, rajameister Taavi Tuisk, lisades, et nad jäid väga rahule huviga ürituse vastu. „Oli eri vanuses inimesi ja ka lapsi. Samuti toetas ürituse õnnestumist ilus ilm,” rääkis Tuisk, kelle sõnul oli rajal mitmeid lisaülesandeid, mis olid inspireeritud Lennart Meri ”Hõbevalgest” ja ”Hõbevalgemast”. Nii tuli näiteks arvutada ja jõuda samale tulemusele, kui Lennart Meri oma raamatutes. Osalejatele valmistasid need parasjagu peamurdmist. Matkaseiklus 2–5-liikmelistele võistkondadele korraldati rogaini põhimõttel.
Esikoht võistkonnale Metsapoole
Tuisu sõnutsi olid tulemused väga tasavägised. Esimesed viis matkaseltskonda kogusid rajal võrdselt punkte. Esikoha sai kõige kiiremini finišisse jõudnud võistkond Metsapoole koosseisus Margus Kivi, Jaanika Niklas, Melissa Kivi ja Mairold Kivi. Tänu sponsoritele saadi osalejatele ka temaatilisi auhindu anda. Kõik rajal olnud said maitsta Saaremaa piimatööstuse Thule kohupiimakreeme, auhinnaks Thule kino sooduskupongi ja kaasa pätsi Kaali leiba. „Mina ise arvan, et üritus aitas väga hästi kaasa selle meenutamisele, mis Lennart Meri on Kaalist mõelnud ning tõi Pythease ja Ultima Thule meile kõigile lähemale,” arvas Taavi Tuisk.
Sama meelt oli ka peakorraldaja, Naiskodukaitse Pihtla jaoskonna esinaine Kadri Paomees, kelle sõnul oli samuti puhas rõõm, et osalejaid oli nii palju ja tundus, et kõik jäid korraldusega rahule. Kadri ise oli ametis ühes lisaülesande punktis Kaali järve ääres, kus pidi paberil kujutama Pythease saabumist Kaali järvele. „Fantaasiast ja kunstiandest osalejatel puudust ei tulnud, piltide hindamine oli päris keeruline,” tähendas ta.